Комисија Спомен-музеја „21. октобар”, после шестомесечног истраживања, утврдила да је на гробљу које се некада простирало на око два хектара сахрањено 3.200 војника. У мирнодопским временима, овде су сахрањивани војници преминули за време служења војног рока у Крагујевцу. Сахране су учестале са балканским ратовима (1912-1913), а нарочито када је почео Први светски рат. Током Првог светског рата гробље се вишеструко увећало. Највећи број војника је ту покопан током 1915. године, када је у Крагујевцу била смештена централна војна болница у којој су се лечили рањеници и заражени тифусом.